పడిపోయిన కంప్యూటర్‌ అమ్మకాలు
- 2014-15లో 10% పతనం
- పాబ్లెట్‌ అమ్మకాల్లో 527% వృద్ధి
- సార్ట్‌పోన్‌ విక్రయాల్లో 33% పెరుగుదల
           న్యూఢిల్లీ : చరిత్రలోనే తొలిసారి కంప్యూటర్‌ అమ్మకాల్లో తగ్గుదల చోటు చేసుకుంది. 2014-15లో భారత్‌లో పర్సనల్‌ కంప్యూటర్‌ అమ్మకాలు ఏకంగా 10 శాతం క్షీణతను చవి చూశాయి. హార్డ్‌వేర్‌ లాబి అసోసియేషన్‌ ఎంఎఐటి, పరిశోధన సంస్థ ఐఎంఆర్‌బి నివేదిక ప్రకారం దేశంలో డెస్క్‌టాప్‌ కంప్యూటర్లు, నోటుబుక్స్‌ విక్రయాలు 1.06 కోట్లకు తగ్గాయని వెల్లడించింది. మరోవైపు స్మార్ట్‌ఫోన్‌ అమ్మకాలు 33 శాతం పెరిగి 6.96 కోట్లకు ఎగిశాయి. పాబ్లెట్‌ విక్రయాలు ఏకంగా 527 శాతం వృద్ధితో 5.08 కోట్లుగా నమోదయ్యాయి. ప్రస్తుత ఆర్ధిక సంవత్సరంలో పాబ్లెట్‌ అమ్మకాల్లో 65 శాతం పెరుగుదల అంచనా వేశాయి. 5.3 అంగుళాల నుంచి 6.99 అంగుళాల స్క్రీన్‌ పరిమాణం కలిగిన వాటిని పాబ్లెట్‌గా భావిస్తున్నారు.
           మెయిట్‌, ఐఎంఆర్‌బి అంచనా ప్రకారం కంప్యూటర్లు, ప్రింటర్లు, సర్వర్లు తదితర వాటిని కలుపుకుని భారత హార్డ్‌వేర్‌ మార్కెట్‌ 15.87 బిలియన్‌ డాలర్లుగా ఉంటుంది. ఇంతక్రితం ఆర్ధిక సంవత్సరంతో పోల్చితే 2014-15లో 23.98 శాతం పెరుగుదల చోటు చేసుకుంది. క్రితం ఆర్ధిక సంవత్సరంలో ఫోన్ల విభాగం వృద్ధిని కనబర్చగా, కంప్యూటర్‌ అమ్మకాల్లో ప్రతికూల వృద్ధి నమోదయ్యిందని ఎంఎఐటి ప్రెసిడెంట్‌ అమర్‌ బాబు తెలిపారు.
పిసి అమ్మకాలు పుంజుకోవడానికి చౌఖ ధరల్లో రుణాలు, రాయితీ ఓచర్లు అందుబాటులోకి రావాలన్నారు. కేంద్ర ప్రభుత్వం ప్రకటించిన డిజిటల్‌ ఇండియాలో భాగంగా తిరిగి పిసి అమ్మకాల్లో వృద్ధి చోటు చేసుకుంటుందని ఆశాభావం వ్యక్తం చేశారు. పౌరులకు అందించే గవర్నెన్స్‌, సేవలను డిజిటల్‌ ఇండియా సాధికారతలోకి తీసుకురావడం ద్వారా హార్డ్‌వేర్‌ రంగానికి మద్దతు పెరుగుతుందన్నారు.
ఆధారం : ఎంఎఐటి-ఐఎంఆర్‌బి అధ్యాయనం
        గతేడాది పిసి అమ్మకాల్లో స్తబ్దత చోటు చేసుకున్నప్పటికీ, ఈ ఏడాది 17% పెరుగుదల అంచనా వేస్తున్నామని బాబు అన్నారు. తమిళనాడు ప్రభుత్వం 11 లక్షల లాప్‌ట్యాప్‌లు కాంట్రాక్టు ఇవ్వడానికి సిద్దంగా ఉందన్నారు.
         ఇందుకోసం వాణిజ్య, టెక్నికల్‌ బిడ్లను అహ్వానించిందన్నారు. ఎలాక్ట్రానిక్స్‌ ఉత్పత్తులు దేశంలో చౌక ధరల్లో లభించకపోవడమే సమస్యగా ఉందని ఎంఎఐటి ఎగ్జిక్యూటివ్‌ డైరెక్టర్‌ అన్వర్‌ శ్రీపుర్‌వాలా అన్నారు. దీన్ని ప్రభుత్వం క్రియాశీలకంగా తీసుకోవాలని సూచించారు. గత మూడేళ్ల నుంచి టాబ్లెట్‌ అమ్మకాల్లో మూడంకెల వృద్ధి చోటు చేసుకుంటుందన్నారు. 2014-15లో 34.8 లక్షల టాబ్లెట్స్‌ విక్రయాలు నమోదయ్యాయి. ప్రస్తుత ఆర్ధికసంవత్సరంలో వీటి అమ్మకాలు ఏకంగా 16 శాతానికి పడిపోతాయని అంచనా వేసింది. ప్రధానంగా వినియోగదారులు వాయిస్‌ కాల్‌ సౌకర్యం, అతిపెద్ద సైజ్‌ స్క్రీన్‌ స్మార్ట్‌ఫోన్‌, పాబ్లెట్ల కొనుగోళ్లకు మొగ్గు చూపడమే ఇందుకు కారణమని పేర్కొన్నారు.
మీ స్నేహితులకు రికమెండ్ చెయ్యండి